Achehnetwork – Rumoh Beusoë nakeuh rumoh milék keuluwarga Ulèëbalang Idi Rayêk. Awai phôn na Rumoh Beusoë nyan karna geulakèë lé Pocut Fatimah Binti Ampôn Chik Guci nibak aduëngeuh Ampôn Chik Hasan seubagoë carat sabab Pocut Fatimah geuneuk peukawéngeuh ngön Tuwanku Mahmud aneuk seulôtan di Banda Acèh.
Jameun, Idi Rayêk nakeuh saboh nanggroë teumpat ureuëng luwa meudagang, lagèë awak Tionghua nyang ramè piyôh di Idi Rayêk.
Bak saboh uroë awak Tionghua nyan jilakèë bak Ampôn Chik Hasan jineuk peugöt saboh teumpat ibadahjih di Idi, dan Ampôn Chik Hasan geupeuidin,tapi deungön carat suwah peugöt saboh rumoh beusoë keu keuluwarga Ulèëbalang. Awak Tionghua nyan pih jitém peugöt rumoh nyan.
Rumoh beusoë nyan pih jipeugöt lé awak Tionghua meusigö ngön vihara bak thôn 1880 masihi. Rumoh nyan manyang 5 mètè, tamèh,bara,rinyeun rumoh nyan geupeugöt dari beusoë.
Nyang peugöt ngön rancang rumoh nyan langsông awak Tionghua,hingga teudöng keuh rumoh nyan.
Rumoh beusoë nakeuh seujarah Acèh Timu. Tapi sayang, jinoë rumoh nyan hana lé, rumoh nyan ka geulhöh bak thôn 1975 lé ahli-waréh turônan Ampôn Chik Hasan, kareuna dawa harta pusaka dan mandum asoë rumoh nyan geupeubloë, jinoë nyang tinggai cit tanoh ngön jrat ulèëbalang Idi Rayêk seubagoë bukti seujarah dan Vihara Tionghua nyang mantöng teudöng nyang meusigö geupeugöt ngön rumoh beusoë nyan.
Vihara Murni Sakti, Gampông Jawa, Idi Rayêk. Acèh Timu.
photo by steemit.com